उतार-चढ़ाव भरे कारोबार के बीच खाद्य मुद्रास्फीति के बढ़ने तथा यूरोपीय बाजार के नकारात्मक संकेतों से गुरुवार को बंबई शेयर बाजार का सेंसेक्स 19 अंक की मामूली गिरावट के साथ बंद हुआ।
सेंसेक्स गुरुवार को 16,979.52 अंक से 16,826 अंक के दायरे में घूमने के बाद अंत में 18.52 अंक की गिरावट के साथ 16,894.25 अंक के स्तर पर आ गया। डीएलएफ, मारुति तथा रिलायंस इंडस्ट्रीज के शेयरों पर बिकवाली का दबाव देखा गया। नेशनल स्टाक एक्सचेंज का निफ्टी 0.30 अंक की मामूली गिरावट के साथ 5,041.75 अंक पर आ गया।
निफ्टी ने 5,013.15 अंक पर दिन का निचला तथा 5,064.20 अंक पर उंचा स्तर भी छुआ। खाद्य मुद्रास्फीति के साप्ताहिक आंकड़े आने के बाद बाजार में बिकवाली का दबाव बढ़ गया। 5 दिसंबर को समाप्त सप्ताह के दौरान खाद्य मुद्रास्फीति 19.95 प्रतिशत पर पहुंच गई है, जबकि इससे पूर्व सप्ताह में यह 19.05 प्रतिशत पर थी।
कारोबार के अंतिम आधे घंटे में बाजार में भारी बिकवाली देखी गई। यूरोपीय बाजारों के कमजोरी के साथ खुलने से बाजार की धारणा पर नकारात्मक असर पड़ा। सेंसेक्स के 30 शेयरों में 16 मामूली तेजी के साथ तथा 14 मामूली से भारी गिरावट के साथ बंद हुए।
रिलायंस इंडस्ट्रीज का शेयर 12.90 रुपये की गिरावट के साथ 1,034.05 रुपये पर आ गया। डीएलएफ का शेयर 14.05 रुपये घटा तथा यह 365.35 रुपये रह गया। मारुति का शेयर 18.20 रुपये की गिरावट के साथ 1,552.35 रुपये रह गया। सेंसेक्स में इन तीनों शेयरों का भारांक 17 प्रतिशत का है।